LIETUVOS RESPUBLIKOS
 SOCIALINĖS APSAUGOS IR DARBO MINISTERIJA
  
 

MOTERŲ IR VYRŲ LYGIŲ GALIMYBIŲ KOMISIJOS POSĖDŽIO
PROTOKOLAS
2026 m. gegužės d. Nr.
Vilnius
Posėdžio data ir vieta – 2026 m. gegužės 11 d. 13:00 – 14:30 val. nuotoliniu būdu, per MS „Teams“. 
Posėdžio pirmininkė – Lietuvos Respublikos socialinės apsaugos ir darbo viceministrė Rita Grigalienė. 
Posėdžio sekretorė –  Lietuvos Respublikos socialinės apsaugos ir darbo (toliau – SADM) Lygių galimybių, moterų ir vyrų lygybės grupės (toliau – LGMVLG) patarėja Ramunė Vitartaitė. 
Dalyvavo: Rita Grigalienė – socialinės apsaugos ir darbo viceministrė, Jolanta Sakalauskienė – SADM LGMVLG vadovė (komisijos pirmininkės pavaduotoja); Ramunė Vitartaitė – SADM LGMVLG patarėja; Milda Janeikaitė – SADM LGMVLG patarėja; Sigita Mykolaitytė– SADM LGMVLG patarėja; Eitvydas Zurba – SADM Teisėkūros grupės vyresnysis patarėjas; Adomas Puidokas – Lietuvos Respublikos vidaus reikalų ministerijos Strateginių sprendimų paramos grupės vyriausiasis patarėjas; Jekaterina Navickė – Lietuvos Respublikos Ministro Pirmininko patarėja socialinės politikos klausimais; Grigorij Žukovski – Lietuvos Respublikos ekonomikos ir inovacijų ministro patarėjas; Ramutė Petrošė – Lietuvos Respublikos finansų ministerijos Biudžeto departamento Švietimo, kultūros ir socialinių sektorių skyriaus patarėja; Audronė Kisielienė – Socialinių inovacijų fondo direktorė, Lietuvos moterų lobistinės organizacijos valdybos narė; Giedrė Purvaneckienė – Lietuvos Respublikos ministro pirmininko patarėja šeimos politikos ir lygių teisių klausimais; Jūratė Šeduikienė – Lietuvos moterų teisių įtvirtinimo asociacijos narė, Moterų informacijos centro vadovė; Margarita Jankauskaitė – viešosios įstaigos Lygių galimybių plėtros centro ekspertė; Ramunė Jakštienė – Mykolo Romerio universiteto Viešojo saugumo akademijos Teisės ir teisėsaugos instituto docentė; Remida Mikaliūkštienė – Elektrėnų savivaldybės lygių galimybių ir apsaugos nuo smurto artimoje aplinkoje koordinatorė; Tautvydas Čepulis – Lietuvos Respublikos užsienio reikalų ministerijos Jungtinių Tautų, tarptautinių organizacijų ir žmogaus teisių departamento Žmogaus teisių skyriaus trečiasis sekretorius; Laura Bražionienė - Švietimo, mokslo ir sporto ministerijos Ugdymo programų skyriaus vyriausioji specialistė; Vaida Stoncelienė – Lietuvos savivaldybių asociacijos konsultantė; Rusnė Kirtiklytė - Lygių galimybių kontrolieriaus tarnybos Lygių galimybių integracijos grupės vyresnioji patarėja; Justina Jakštienė - Nacionalinės regionų plėtros agentūros ekspertė; Virginija Stefanija Šidlauskienė - LMLO valdybos narė, Vilniaus universiteto Lyčių studijų centro vyresnioji mokslo darbuotoja; Berta Grebelė -  Nacionalinės regionų plėtros agentūros administratorė; 
DARBOTVARKĖ
1. Įžanga į laikinųjų specialiųjų priemonių, moterų dalyvavimo politiniame gyvenime ir moterų ekonominio įgalinimo temas - ES Mutual Learning programos „Lyčių lygybė“ renginio ,,Women in Politics“, vykusio Lietuvoje 2025 m. birželio 3-4 d., metu parengtų rekomendacijų dėl moterų dalyvavimo politikoje pristatymas.
Milda Janeikaitė - Lietuvos Respublikos socialinės apsaugos ir darbo ministerijos Lygių galimybių, moterų ir vyrų lygybės grupės vyresnioji patarėja (10 min.)
2. Tyrimo JUST FEMME. Moterų užimtumo ir verslumo teisingos pertvarkos teritorijose pristatymas
Justina Jakštienė - Nacionalinės regionų plėtros agentūros ekspertė (iki 15 min.)
3. 2022 m. lapkričio 23 d. Europos Parlamento ir Tarybos direktyvos (ES) 2022/2381 dėl lyčių pusiausvyros biržinių bendrovių valdybose („Women on Boards“ direktyva) įgyvendinimo Lietuvoje pristatymas.
Rusnė Kirtiklytė - Lygių galimybių kontrolieriaus tarnybos Lygių galimybių integracijos grupės vyresnioji patarėja (iki 15 min.)

4. Kiti klausimai. 


1. SVARSTYTA. Įžanga į laikinųjų specialiųjų priemonių, moterų dalyvavimo politiniame gyvenime ir moterų ekonominio įgalinimo temas - ES Mutual Learning programos „Lyčių lygybė“ renginio ,,Women in Politics“ (toliau – Renginys), vykusio Lietuvoje 2025 m. birželio 3-4 d., metu parengtų rekomendacijų dėl moterų dalyvavimo politikoje pristatymas.
M. Janeikaitė (SADM) pristatė Renginio tikslą ir Renginio metu parengtas rekomendacijas. Seminaro tikslas buvo aptarti, kaip paskatinti moteris dalyvauti politiniame gyvenime, ir apsikeisti praktiniais ES valstybių narių politikos ir teisėkūros priemonių pavyzdžiais, kaip sudaryti sąlygas moterims būti atstovaujamoms politikoje ir priimant sprendimus. M. Janeikaitė akcentavo, kad pagrindiniai Renginyje aptarti klausimai apėmė teisines kliūtis (pavyzdžiui, sankcijų nebuvimas už kvotų netaikymą, nelanksti institucinė struktūra), partijų vaidmenį, žiniasklaidos vaidmenį (stereotipinis moterų vaizdavimas, kraštutinės dešinės atstovų vaidmuo), kliūtis, kylančias moterims (darbo-asmeninio gyvenimo balansas, nepasitikėjimas turimomis žiniomis, stereotipai), paramą moterims politikėms (moterims trūksta paramos prieš pradedant politinę karjerą, jos metu ir po jos) bei poreikį intersekcionaliam požiūriui (įvairovės svarba). Pristatytos Renginyje pateiktos rekomendacijos politinės struktūros srityje: įgyvendinti ir užtikrinti kvotų, lyčių lygybę skatinančių įstatymų bei „užtrauktuko“ sistemos taikymą; Atlikti parlamentų darbo tvarkos taisyklių pakeitimus, kad jos atitiktų moterų poreikius; Sukurti platformas praktikos ir žinių sklaidai; Įtraukti moterų organizacijas į viešąsias konsultacijas, asamblėjas ir vietos savivaldos veiklą; Užtikrinti apsaugą nuo priekabiavimo; Įsteigti tarppartines parlamentines lyčių lygybės darbo grupes. Renginyje taip pat buvo pateiktos rekomendacijos politinių partijų srityje: stiprinti ir finansuoti partijų moterų skyrius; Nustatyti lyčių pariteto reikalavimus įvairiuose partijų lygmenyse; Skatinti tarppartinį bendradarbiavimą tarp moterų, jaunimo ir mažumų grupių, siekiant stiprinti įtraukias darbotvarkes; Skatinti partijas priimti vidaus elgesio kodeksus ir pasirašyti lyčių lygybės chartijas; Organizuoti partijos veiklas, atsižvelgiant į lyties aspektą. Taip pat pristatytos Renginyje pateiktos rekomendacijos žiniasklaidos srityje: kelti žiniasklaidos atstovų kompetencijas lyčių lygybės srityje; Taikyti etikos standartus žiniasklaidai, skirtus lyčių lygybei palaikyti, bei įsteigti nepriklausomas, šių standartų priežiūrai skirtas, institucijas; Skatinti politikus rinktis žiniasklaidos partnerius, kurie remia lyčių lygybę; Apdovanoti žiniasklaidos atstovus, kurie kelia lyčių lygybės klausimus, ir numatyti sankcijas už lyčių lygybės principo nesilaikymą. Taip pat pristatytos Renginyje pateiktos rekomendacijos švietimo srityje: į ugdymo programas įtraukti demokratinių vertybių palaikymo ir lyčių lygybės temas, nustatant aiškius reikalavimus ir pareigas pedagogams; Ugdyti supratimą apie lyčių stereotipus ir jų poveikį, pasitelkiant interaktyvias veiklas; Rengti seminarus mergaitėms ir jaunoms moterims mokyklose ir universitetuose, siekiant ugdyti jų politines žinias ir pasitikėjimą savimi. Galiausiai, pristatytos Renginyje pateiktos rekomendacijos socialinių medijų srityje: užtikrinti esamų teisės aktų, skirtų kovai su neapykantos kurstymu ir smurtu internete, vykdymą ir siekti griežtesnio technologijų platformų reguliavimo; Šviesti visuomenę smurto prieš moteris virtualioje erdvėje tema.
R. Grigalienė (SADM) pakvietė komisijos narius užduoti klausimus, pasidalinti įžvalgomis. Taip pat paklausė, ar Renginio rekomendacijomis buvo pasidalinta su atsakingomis institucijomis?
M. Janeikaitė (SADM) pabrėžė, kad informacija apie Renginį pagal abipusio mokymosi programą yra viešai prieinama internetinėje erdvėje, bet po posėdžio dar pasidalins su Moterų ir vyrų lygių galimybių komisijos (toliau – Komisijos) nariais rekomendacijomis ir kita aktualia informacija apie šį Renginį.
R. Grigalienė (SADM) pasiūlė išsiųsti rekomendacijas visoms ministerijoms.
J. Sakalauskienė (SADM) priminė, kad SADM drauge su kitomis institucijomis Lietuvos Respublikos Vyriausybės programos nuostatų įgyvendinimo plane turi priemonę ,,Inicijuoti kvotų įtvirtinimą ar lyčių atstovavimo proporcijų taikymą, siekiant lyčių balanso sprendimų priėmime” (toliau – Priemonė). Vienas iš tikslų įgyvendinant Priemonę yra peržiūrėti Moterų ir vyrų lygių galimybių įstatymą, siekiant tobulinti reglamentavimą moterų politinio atstovavimo srityje. Taigi, kvotų klausimas SADM yra vienas iš prioritetų.
R. Grigalienė (SADM) informavo, kad bus formuojama darbo grupė Priemonei įgyvendinti. Pasiūlė Komisijos nariams siūlyti institucijas, organizacijas, kurioms galėtų būti aktualu dalyvauti šioje darbo grupėje.
NUTARTA. Su Komisijos nariais bei ministerijomis pasidalinti Renginio rekomendacijomis.

2. SVARSTYTA. Tyrimo JUST FEMME. Moterų užimtumo ir verslumo teisingos pertvarkos teritorijose pristatymas.
J. Jakštienė (Nacionalinė regionų plėtros agentūra (toliau – NRPA)) pristatė JUST FEMME. Moterų užimtumo ir verslumo teisingos pertvarkos teritorijose projektą (toliau – Projektas). Projekto esmė – socialinė įtrauktis ir moterų lygiavertis dalyvavimas žaliųjų, skaitmeninių ir žiedinių vertės grandinių kūrime. Teisingos pertvarkos regionai susiduria su moterų įtraukties iššūkiais. Šio projekto tikslas - užtikrinti moterų lygiavertį dalyvavimą žaliųjų, skaitmeninių ir žiedinių vertės grandinių kūrime, šalinti lyčių barjerus darbo rinkose, skatinti moterų įtraukimą į žaliąsias darbo rinkas. Pabrėžė, kad projektas vykdomas su 8 partneriais iš teisingos pertvarkos regionų Europoje. Paaiškino, kad visos teisingos pertvarkos teritorijos gauna ES finansavimą tam, kad būtų sumažinta CO2 emisija. Pereinamuoju laikotarpiu moterys susiduria su apribojimais darbo rinkoje, nes regionų ekonomikos istoriškai orientuotos į vyriškas profesijas, ypač anglies ir kitą, didelę CO2 emisiją generuojanti gamybos pramonę (cemento, trąšų ir kt. gamyklos). Nepakankamas lyčių atstovavimas mažina darbo rinkos efektyvumą ir riboja jos struktūrinę įvairovę bei perėjimą prie žaliosios ir skaitmeninės ekonomikos. Darbo perkvalifikavimo ir įgūdžių kėlimo programos šiose teritorijose teikia prioritetą vyrų darbuotojams (pvz.: buvę anglies kasyklų darbuotojai), o tai skatina atkreipti dėmesį į egzistuojančią lyčių nelygybę darbo rinkoje. Pristatė projekto veiklas: mokymai bei seminarai, skirti stiprinti gebėjimus; patirties ir gerųjų praktikų mainai apie novatoriškas mokymo programas, orientuotas į moterų įtraukimą, kompetencijų kėlimą ir perkvalifikavimą post-carbon sektoriuose; diskusijos, siekiant identifikuoti mokymosi, amžiaus, socioekonomines ir etnines nelygybes tarp moterų JT regionuose, siekiant sukurti specialiai pritaikytas užimtumo strategijas skirtingoms tikslinėms grupėms ir „Living labs“ iniciatyvos, skirtos skatinti moterų verslumą dvigubos transformacijos (žalioji ir skaitmeninė) politikos ir priemonių kontekste. Akcentavo, kad Projekto metu taip pat siekiama pateikti pasiūlymų Moterų ir vyrų lygių galimybių veiksmų plano tobulinimui. Lietuvos teisingos pertvarkos teritorija apima Kauno, Šiaulių, Telšių regionus. Akcentuota, kad nors Lietuvoje moterų dalyvavimas darbo rinkoje ir aukštajame moksle ypač stiprus, jų politinis atstovavimas sprendimų priėmime ir visuomenės saugume yra žemas. Projekto metu jau buvo atlikta apklausa ir tarptautinis seminaras, kurio metu pastebėta, kad lyčiai jautrus biudžeto formavimas, lyties aspekto integravimas vis dar silpnai integruotas. Šio seminaro metu suformuotos rekomendacijos, pavyzdžiui, rekomenduojami lyties aspekto integravimo veiksmai biudžeto ciklo etapuose. Taip pat atkreipė dėmesį, kad Projektas susišaukia su CEDAW rekomendacijomis Lietuvai: taikyti laikinąsias specialiąsias priemones (kvotas) lyčių balansui užtikrinti ir didinti moterų atstovavimą aukštos pridėtinės vertės sektoriuose (finansai, IT, energetika).
R. Grigalienė (SADM) pasiteiravo, iš kurio partnerio Lietuva semsis patirties žaliosios, žiedinės ekonomikos kūrime.
J. Jakštienė (NRPA) atsakė, kad duomenų surinkimas ir realios situacijos nustatymas yra kiekvieno partnerio užduotis. Lietuva pasimokyti gali iš Lenkijos, Nyderlandų, Makedonijos pavyzdžių. Projektas skirtas gerųjų patirčių dalinimuisi, Lietuva taip pat galės rodyti pavyzdį. Kiekviena šalis turi skirtingas problematikas aptariamoje srityje, šalis vienija tai, jog teisingos pertvarkos regionuose susiduriama su vyrų dominuojamu ekonomikos sektoriumi. Projekto eigoje bus suformuoti konkretūs pasiūlymai, kaip didinti moterų dalyvavimą minėtuose sektoriuose, pvz., galbūt, per mentorystę, per šeimos ir darbo derinimo inovatyvesnes priemones ar per kitokį apmokestinimo mechanizmą. 
R. Grigalienė (SADM) paminėjo, kad tyrimas svarbus CEDAW rekomendacijų kontekste. Taip pat padėkojo dėl būsimų siūlymų Moterų ir vyrų lygių galimybių planui.

	3. SVARSTYTA. 2022 m. lapkričio 23 d. Europos Parlamento ir Tarybos direktyvos (ES) 2022/2381 dėl lyčių pusiausvyros biržinių bendrovių valdybose („Women on Boards“ direktyva) įgyvendinimo Lietuvoje pristatymas.
	R. Kirtiklytė (Lygių galimybių kontrolieriaus tarnyba (toliau – LGKT)) pristatė esminius aspektus apie Europos Parlamento ir Tarybos Direktyvą (ES) 2022/2381 dėl 
biržinių bendrovių direktorių pareigas einančių asmenų lyčių pusiausvyros 
gerinimo ir susijusių priemonių (toliau – Direktyva). Nors Direktyva yra skirta biržinėms bendrovėms, Lietuva sąmoningai praplėtė jos taikymą ir įtraukė visas dideles įmones, kad poveikis būtų reikšmingesnis. Pagal nustatytus kriterijus šiuo metu Direktyva apima kiek mažiau nei 200 įmonių Lietuvoje. Priminė, jog Direktyvos tikslas – pasiekti, kad didelių įmonių valdymo ir priežiūros organuose (vadovės (-o), valdybos narių ir/ar stebėtojų taryboje) nepakankamai atstovaujamos lyties asmenys užimtų ne mažiau kaip trečdalį vietų. Kiekvienais metais įmonės turi rinkti duomenis apie lyčių atstovavimą ir teikti valdymo arba lyčių lygybės ataskaitas LGKT. Pasidalino, jog LGKT taip pat, be kita ko, teikia pagalbą įmonėms (nuotoliniai informaciniai renginiai, atsakymai į dažniausiai užduodamus klausimus, gyvi mokymai, priemonių rinkiniai), užsiima informacijos apie Direktyvos įgyvendinimą sklaida. Akcentavo, kad 2025 m. ataskaitas pateikė 161 didelė įmonė ir 17 biržinių bendrovių (pastarosios ataskaitų LGKT neteikia, bet informaciją įtraukia į savo vadovybės ataskaitas). Pirmųjų metų rezultatai rodo, kad lyčių pusiausvyrą užtikrina mažiau nei pusė (46 %) ataskaitas pateikusių įmonių, o skaidrumo kriterijus atrankose taiko 57% įmonių. Moterų dalis valdymo organuose siekia tik 24%. Trečdalis įmonių neturi nė vienos moters valdymo organuose, o valdybose moterų neturi 38% įmonių. Palyginimui, tik viena įmonė neturi nė vieno vyro savo valdymo organuose. Dažniausiai moterų valdybose neturinčios įmonės priklauso gamybos, prekybos ir distribucijos, transporto, statybos, energijos tiekimo ir perdavimo sektoriams. Tai siejama su struktūriniais barjerais ir „stiklo lubų“ efektu, o ne kompetencijų trūkumu. Taip pat pasidalino, jog įgyvendinimo procese susidurta su iššūkiais: dalis įmonių vis dar nežino apie naujas prievoles, registrų duomenys ne visuomet tikslūs, o kai kurios įmonės ataskaitas pildo nekokybiškai arba išreiškia nenorą keisti valdybų sudėtį. Tai rodo, kad būtinas nuolatinis švietimas ir kalbėjimas, kodėl lyčių balansas ir skaidrumas yra svarbu.
R. Grigalienė (SADM) sureagavo, kad artimiausiu metu bus susitikimas su Ekonomikos ir inovacijų ministerija dėl su Registrų centro duomenimis kylančių problemų, siekiant LGKT pagerinti duomenų rinkimo situaciją.
R. Kirtiklytė (LGKT) pasidalino, jog problemos kyla, nes kai kurios įmonės Registrų centrui teikia ne elektroniniu būdų užpildytas ataskaitas.
NUTARTA. Artimiausiu metu kartu su Ekonomikos ir inovacijų ministerija ir LGKT spręsti problemas, kylančias dėl netikslių ar nepakankamai išsamių Registrų centro teikiamų duomenų, siekiant užtikrinti, kad LGKT galėtų efektyviai rinkti ir analizuoti duomenis, reikalingus Direktyvos įgyvendinimui.

4. SVARSTYTA. Kiti klausimai.
R. Grigalienė (SADM) pristatė informaciją dėl praėjusio Komisijos posėdžio nutarimų. Dėl nutarimo „Apsvarstyti Moterų ir vyrų lygių galimybių 2026–2028 metų veiksmų plano, jo priemonių poveikio vertinimo tobulinimą“ grupėje apsitarta ir nuspręsta įvertinti galimybę keisti Moterų ir vyrų lygių galimybių veiksmų planą metų eigoje, pavyzdžiui, atlikus, Komisijos posėdžių plane suplanuotas plano įgyvendinimo peržiūras. Dėl nutarimo „CEDAW rekomendacijoms įgyvendinti darbo grupei, kai ji bus suformuota, pavesti apsvarstyti, kaip užtikrinti CEDAW rekomendacijų įgyvendinimą CEDAW rekomendacijų įgyvendinimo plano kontekste“ informuota, kad pirmasis šios darbo grupės posėdis bus gegužės 12 d. Šiam klausimui keliamas aukštas prioritetas. Dėl nutarimo „Į Komisijos sudėtį įtraukti vyrų skėtinę organizaciją ir Valstybės duomenų agentūrą“ informuota, kad Lietuvos Respublikos Vyriausybės nutarimo „Dėl moterų ir vyrų lygių galimybių komisijos sudarymo“ keitimas šiuo metu yra derinamas su teisininkais.
R. Grigalienė (SADM) taip pat paminėjo, kad SADM Komisijos nariams atsiųs apklausą, skirtą išsiaiškinti, kur, Komisijos narių nuomone, laikinųjų specialiųjų priemonių (kvotų) taikymas būtų naudingiausias ir aktualiausias. Taip pat informavo, kad artimiausiu metu SADM pradės formuoti darbo grupę, skirtą Priemonės įgyvendinimui. Komisijos narius paragino siūlyti institucijas, organizacijas, kurioms būtų aktualu dalyvauti šioje darbo grupėje. Taip pat informavo, kad kitas posėdis, planuojama, vyks mėnesio bėgyje.
NUTARTA. Su Komisijos nariais pasidalinti apklausa, skirta išsiaiškinti, kur, Komisijos narių nuomone, laikinųjų specialiųjų priemonių (kvotų) taikymas būtų naudingiausias ir aktualiausias. Rengti kitą Komisijos posėdį mėnesio bėgyje.

NUTARTA
1. Su Komisijos nariais bei ministerijomis pasidalinti Renginio rekomendacijomis.
2. Artimiausiu metu kartu su Ekonomikos ir inovacijų ministerija ir LGKT spręsti problemas, kylančias dėl netikslių ar nepakankamai išsamių Registrų centro teikiamų duomenų, siekiant užtikrinti, kad LGKT galėtų efektyviai rinkti ir analizuoti duomenis, reikalingus Direktyvos įgyvendinimui.
3. Su Komisijos nariais pasidalinti apklausa, skirta išsiaiškinti, kur, Komisijos narių nuomone, laikinųjų specialiųjų priemonių (kvotų) taikymas būtų naudingiausias ir aktualiausias.
4. Rengti kitą Komisijos posėdį mėnesio bėgyje.


Posėdžio pirmininkė                                                                              Rita Grigalienė

Posėdžio sekretorė                                                                                 Ramunė Vitartaitė

